ՆԱԽԱԳԻԾ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

 \_\_\_\_\_\_\_ 2021 թվականի N \_\_\_\_\_Լ

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԱՊՐԻԼԻ 4-Ի N 394-Լ  ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

Հիմք ընդունելով «Նորմատիվ իրավական ակտերի մասին» օրենքի 34-րդ հոդվածը՝ Հայաստանի Հանրապետության կառավարությունը **որոշում է.**

1․ Հայաստանի Հանրապետության կառավարության 2019 թվականի ապրիլի 4-ի «**Մի շարք պետական ոչ առևտրային կազմակերպություններ վերակազմակերպելու մասին**» N 394-Լ որոշման (այսուհետ՝ Որոշում)  մեջ կատարել հետևյալ փոփոխությունները․

1. Որոշման ամբողջ տեքստում «գյուղատնտեսության» բառը փոխարինել «էկոնոմիկայի» բառով։

2) Որոշման 8-րդ և 9-րդ կետերն ուժը կորցրած ճանաչել։

**ՀԻՄՆԱՎՈՐՈՒՄ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2019 ԹՎԱԿԱՆԻ ԱՊՐԻԼԻ 4-Ի N** **394-Լ ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԿԱՏԱՐԵԼՈՒ ՄԱՍԻՆ**

Հայաստանի Հանրապետության կառավարության 2019թ․ ապրիլի 4-ի N 394-Լ որոշմամբ (այսուհետ Որոշում) **«Բանջարաբոստանային և տեխնիկական մշակաբույսերի գիտական կենտրոն**», **«Երկրագործության գիտական կենտրոն**» և **«Սննդամթերքի անվտանգության ոլորտի ռիսկերի գնահատման և վերլուծության գիտական կենտրոն**» ՊՈԱԿ-ները վերակազմակերպվել են փակ բաժնետիրական ընկերությունների, որոնց 100 տոկոս պետական բաժնետոմսերի կառավարման լիազորությունները վերապահվել են Հայաստանի Հանրապետության էկոնոմիկայի նախարարությանը։ Ըստ Որոշման 8-րդ և 9-րդ կետերի՝ նշված ընկերությունների բաժնետոմսերի նվիրաբերվելու են **«Հայաստանի ազգային ագրարային համալսարան**» հիմնադրամին՝ ընկերությունների կանոնադրություններով նախատեսված գործունեության տեսակների իրականացումը շարունակելու պայմանով։

**«Հիմնադրամների մասին**» օրենքի 19-րդ հոդվածի համաձայն՝ **«**1. Հիմնադրամը կարող է ձեռնարկատիրական գործունեություն իրականացնել միայն այն դեպքերում, երբ դա ծառայում է այն նպատակների իրականացմանը, որոնց համար նա ստեղծվել է և համապատասխանում է այդ նպատակներին: Հիմնադրամը  ձեռնարկատիրական գործունեություն կարող է իրականացնել անձամբ կամ այդ նպատակով ստեղծել տնտեսական ընկերություններ կամ լինել դրանց մասնակից: 2. Հիմնադրամն իրավունք ունի անձամբ զբաղվելու միայն իր կանոնադրությամբ նախատեսված ձեռնարկատիրական գործունեության տեսակներով:» Մինչդեռ հիմնադրամի կանոնադրության (ՀՀ կառավարության 14․06․2012թ․ N 872-Ն որոշում) 17-րդ կետի **«**Համալսարանի գործունեության նպատակը կրթական, գիտական, փորձագիտական, խորհրդատվական ուսումնագիտաարտադրական, հրատարակչական գործունեության իրականացումն է»: Միաժամանակ կանոնադրության 19-րդ կետով որպես ձեռնարկատիրական գործունեություն ընկերությունների բաժնետոմսերի կառավարման լիազորություն սահմանված չէ։

 Ավելին՝ **«Բաժնետիրական ընկերությունների մասին**» օրենքի 12-րդ հոդվածի 5-րդ մասի համաձայն Հայաստանի Հանրապետությանը պատկանող բաժնետոմսերով ընկերությունների հիմնադրման մասին Կառավարության որոշումը պետք է պարունակի դրույթներ ընկերության հիմնադրման, ինչպես նաև հիմնադրի անունից հանդես եկող պետական կառավարման մարմնի (մարմինների) և նրանցից յուրաքանչյուրի կառավարմանը հանձնված բաժնետոմսերի փաթեթի մասին: Օրենքով սահմանված մյուս լիազորությունները Կառավարության կողմից կարող են վերապահվել համապատասխան պետական կառավարման մարմնին (մարմիններին), ինչպես նաև, որպես պատվիրակված լիազորություն, համայնքի ղեկավարին, այսուհետ` լիազորված պետական մարմնին: Վերոգրյալից հետևում է, որ համապատասխան լիազորությունները կարող են փոխանցվել միայն պետական կառավարման մարմնի և/կամ համայնքի՝ որպես պատվիրակված լիազորություն, այլ ոչ իրավաբանական անձ հանդիսացող հիմնադրամի:

Համաձայն ՀՀ քաղաքացիական օրենսգրքի 605-րդ հոդվածի 1-ին մասի **«**Նվիրաբերություն է ճանաչվում գույքի կամ իրավունքի նվիրատվությունը հանրօգուտ նպատակներով: Նվիրաբերություններ կարող են արվել քաղաքացիներին, բուժական, դաստիարակչական հիմնարկներին, սոցիալական պաշտպանության ու նույնանման այլ հաստատություններին, բարեգործական, գիտական և ուսումնական հաստատություններին, հիմնադրամներին, թանգարաններին ու մշակույթի այլ հաստատություններին, հասարակական և կրոնական կազմակերպություններին, ինչպես նաև պետությանն ու համայնքներին:»։

Որոշման 8-րդ և 9-րդ կետերով նշված երեք ընկերությունների բաժնետոմսերի նվիրաբերվելու են **«Հայաստանի ազգային ագրարային համալսարան**» հիմնադրամին՝ ընկերությունների կանոնադրություններով նախատեսված գործունեության տեսակների իրականացումը շարունակելու պայմանով։ Նշվածը, ըստ էության, հանդիսանում է պայման, այլ ոչ թե նպատակ, ինչը ՀՀ քաղաքացիական օրենսգրքի 605-րդ հոդվածի 1-ին մասի դրույթներին համահունչ չլինելով հանդերձ, չի նպաստի առևտրային կազմակերպությունների կառավարման արդյունավետության բարձրացմանը, նրանց շահութաբեր աշխատանքի ապահովմանը, գյուղատնտեսության ոլորտում պետական քաղաքականության իրականացման գործընթացում ընկերությունների ներգրավվածությանը։

Հաշվի առնելով նաև, որ գյուղատնտեսության ու տնտեսական զարգացման և ներդրումների նախարարությունները միաձուլման ձևով վերակազմակերպվել են և ստեղծվել է էկոնոմիկայի նախարարություն՝ նախագծի ամբողջ տեքստում «գյուղատնտեսության» բառը փոխարինվում է «էկոնոմիկայի» բառով։

Միաժամանակ հարկ է նշել, որ բուսաբուծության, անասնաբուծության, անասնաբուժության, բուսասանիտարիայի, սննդամթերքի անվտանգության բնագավառներում քաղաքականությունը մշակում ու իրականացում է ՀՀ Էկոնոմիկայի նախարարությունը, ինչպես նաև հաշվի առնելով ՀՀ ԷՆ «Բանջարաբոստանային և տեխնիկական մշակաբույսերի գիտական կենտրոն», ՀՀ ԷՆ «Երկրագործության գիտական կենտրոն» և «Սննդամթերքի անվտանգության ոլորտի ռիսկերի գնահատման և վերլուծության գիտական կենտրոն» ՓԲԸ-ների կողմից իրականացվող ագրարային ոլորտում կարևոր նշանակություն ունեցող գործառույթները՝ նպատակահարմար է, որ գիտական կենտրոնների գործունեությունը շարունակվի ՀՀ Էկոնոմիկայի նախարարության կազմում:

Ելնելով վերոհիշյալից և հաշվի առնելով, որ Որոշման 8-րդ և 9-րդ կետերի հետ կապված որևէ գործողություն չի կատարվել, առաջարկվում է ուժը կորցրած ճանաչել Որոշման 8-րդ և 9-րդ կետերը։

Նախագծի ընդունմամբ ՀՀ պետական բյուջեում եկամուտների և ծախսերի ավելացում չի նախատեսվում: